Hillari Johannes Viherjuuri

**Hillari Johannes Viherjuuri** eli nimimerkki **Veli Giovanni** (19. helmikuuta 1889 Helsinki – 21. syyskuuta 1949 Helsinki) oli suomalainen opettaja, toimittaja, kustannusjohtaja ja mainonnan lehtori. Hän oli junailija Richard Grönrothin ja Emma Vähä-Uotilan poika. Perhe suomensi sukunimensä Grönroth Viherjuureksi vuonna 1906 yleisen suomalaisinnostuksen vallassa.

Hillari Viherjuuri oli koulupoikana *Uuden Suomettaren* (myöhemmin *[[Uusi Suomi]]*) oikaisulukijana. Filosofian kandidaatiksi hän valmistui  1911 ja maisteriksi 1913, jolloin hän lähti Moskovaan vuodeksi opiskelemaan venäjää. Suomalaisen Normaalilyseon venäjän ja suomen kielen opettajana hän oli 1914–1918. Sisällissodan jälkeen Viherjuuri oli Otavan reklaamijohtajana. Tässä toimessaan hän järjesti vuonna 1928 *[[Suomen Kuvalehti|Suomen Kuvalehden]]* lukijoille kilpailun reklaamin korvaamisesta suomenkielisellä sanalla, jonka tuloksena valituksi tuli sana mainos.

Viherjuuren kirjallinen tuotanto oli laajaa. Siihen kuuluu useita venäjänkielen oppi- ja sanakirjoja sekä muun muassa historiaan, henkilöihin ja kaupunkeihin liittyviä kuvateoksia. Viherjuuri toimi aktiivisesti useissa järjestöissä ja oli aloitteentekijänä myös uusissa, kuten Helsinki-seura (1934) ja Suomalaisen Saunan Ystävät (1937) eli nykyinen Suomen Saunaseura. Hän oli myös suomalaisen saunakulttuurin uranuurtaja ja kansainvälinen levittäjä, jonka julkaisemat *Saunakirja* (1940)  ja *Saunaopas* (1944) olivat ensimmäisiä suomalaista saunaa kokonaisuudessaan käsitteleviä teoksia.

Hillarin veli Leonard Viherjuuri toimi Suomen Kuvalehden päätoimittajana vuodesta 1918. Koska Hillari halusi olla veljensä kanssa hyvissä väleissä, hän humoristisesti otti nimimerkikseen munkkinimeä muistuttavan Veli Giovannin tanskalaisen Jenny Blicher-Clausenin romaanin nimen mukaan. Johanneksen vastine italiaksi on Giovanni.

Viherjuuri toimitti erilaisia pilalehtiä ja tehtäväkirjoja. Vuonna 1919 ilmestyi *Huvittavia tehtäviä lapsille*. Samana vuonna ilmestyi *Jyry-Jaakon päiväkirja* sekä ensimmäiset *Pilajuttuja ja piirroksia* -lehdet. Pilajuttuja ilmestyi 178 lehteä vuoteen 1950 saakka. Hän toimitti myös vuosialbumia *[[Kalle Viksari]]* (1924–1950)- tämän pitkäikäisen sarjakuvasankarin esiintyminen oli alkanut Otavainen -lehdessä jo vuonna 1922. Otavan julkaisema *Kalle Viksari* oli ensimmäinen säännöllisesti ilmestynyt suomalainen sarjakuvajulkaisu. Viherjuuri toimitti lisäksi sarjoja *Lasten oma kirja* ja *Poikien oma kirja* ja joululehteä Joulukärpänen.

Hänen tunnetuin kirjoittamansa sarjakuvansa oli *[[Junnu (sarjakuva)|Junnu]]*, joka ilmestyi *[[Suomen Kuvalehti|Suomen Kuvalehdessä]]* 1927–1934. Junnulla oli monta piirtäjää: Alexander Tawitz, Poika Vesanto ja Arnold Tilgmann. *Suomen Kuvalehdessä* oli myös hänen toimittamansa Veli Giovannin Ajanvietesivu 1919–1936, joka sisälsi tehtäviä ja piirroksia, ja hänen kirjoittamansa ja Poika Vesannon piirtämä sarjakuva *[[Kapteeni ja Ville]]*, joka ilmestyi 1934.

Herra Kerhonen oli pyöreä porvarisherra, jota Viherjuuri ideoi 1930–1949. Piirtäjinä olivat Gösta Thilén ja Olavi Vikainen. 

Viherjuuri luovutti testamentissaan originaalinsa Suomen taideteollisuusmuseolle. Viherjuuren työtä jatkoi jonkin aikaa tytär Irmeli Viherjuuri nimellä "Giovanna".

## Bibliografia
; Nimellä Veli Giovanni
* Huvittavia tehtäviä lapsille, piilokuvia, varjokuvia, kuva-arvoituksia y.m. (1919)
* Jyry-Jaakon päiväkirja (1919)
* Pilajuttuja ja piirroksia, koti- ja ulkomaista huumoria (1919–1950)
* Pelejä joita itse voi valmistaa (1920)
* Yksinpelejä (1921)
* Uusia kouluvitsejä (1921)
* Pasiansseja, 34 helppoa korttiyksinpeliä (1921)
* Osaatko tehdä tämän? sormivoimistelu- y.m. huvittavia näppäryystemppuja (1921)
* Kouluvitsejä (1921)
* Valitut vitsit (1922)
* Hauskoja paperikäännöksiä (1922)
* Kalle Viksari ja muita sarjakuvia (1924)
* Kalle Viksari filmaa, uusia sarjakuvia (1925)
* Kalle Viksari lentää, uusi sarjakuvakokoelma (1926)
* Kalle Viksari autoilee, uusi sarjakuvakokoelma (1927)
* Pilajuttuja ja piirroksia, koti- ja ulkomaista huumoria (1927)
* Kysy vielä jotakin, 30 kysymyssarjaa, joissa yhteensä 1500 kysymystä vastauksineen (1928)
* Kalle Viksari purjehtii, uusi sarjakuvakokoelma (1928)
* Kalle Viksari näyttelee, uusi sarjakuvakokoelma (1929)
* Pilajuttuja ja piirroksia, koti- ja ulkomaista huumoria (1929)
* Kalle Viksari pyöräilee (1930)
* Kalle Viksari urheilee (1931)
* Kalle Viksari maalaa (1932)
* Kalle Viksari keksii (1933)
* 
* Kalle Viksari matkustaa (1934)
* Kalle Viksari kilpailee (1935)
* Suuri leikkikirja (1936)
* Kalle Viksari viettää viikonloppua (1936)
* Kalle Viksari (1937)
* Kalle Viksari pitää koiratarhaa (1938)
* Kalle Viksari kalastaa (1940)
* Pikku-Kärpänen (1941)
* Kalle Viksari ajaa (1941)
* Kalle Viksari auraa (1942)
* Kalle Viksari mottimetsässä (1943)
* Kalle Viksari pyöräilee (1944)
* Kalle Viksari keittää (1945)
* Kalle Viksari siivoaa (1946)
* Kalle Viksari hoitaa puutarhaa (1947)
* Pilajuttuja kokoelma, vitsejä ja kuvia (1947)
* Kalle Viksari luistelee (1948)
* Kalle Viksari maalaa (1949)
* Kalle Viksari matkustaa (1950), toim. Giovanna
* 

;Toimittajana nimellä H. J. Viherjuuri (valikoima)
* Selityksiä Venäjän historiallisiin kuviin (1916)
* Kustannusosakeyhtiö Otava 1890-1930 : käsikirjoituksesta valmiiksi kirjaksi (1930)
* Suomi : Finlands vackra landskap = Finnlands schöne Landschaften = The fair provinces of Finland = Les belles contrées de la Finlande (1933)
* Suomen vapaussota kuvissa (1934)
* Kalevalan kauneutta / valokuvin valaistuja runosäkeitä (193)
* Vuosisatamme kuvissa : oman aikamme historiaa (1935)
* Ukko-Pekka : kuvakirja P. E. Svinhufvudin elämästä (1936)
* Suomen eduskuntatalo (1938)
* Itsenäisyysaikamme sanoin ja kuvin (1939)
* Saunakirja : saunaa käsitteleviä kirjoitelmia (1940)
* Taidetta Helsingin hautausmaalla (1939)
* Helsingin hautausmaat kuvissa (1940)
* Painettu sana ajatuksen ase : Suomen kirjapainotaidon 300-vuotismuistojulkaisu (1942)
* Finnbastu (1942)
* Finnische Sauna (1943)
* Saunaopas (1944)
* Joulusauna (1945)
* Finsk bastu (1946)

## Lähteet
### Viitteet

## Aiheesta muualla
* Ville Hänninen: Väsymätön työmyyrä, Sarjainfo 2008, nro 3, s. 4–22
* H. J. Viherjuuri: Käynti Saksan reklaamimessuilla, Suomen Kuvalehti, 01.07.1925, nro 26-27, s. 18, Kansalliskirjaston digitaaliset aineistot